Kehitysvammaisten ja muiden vaikeavammaisten asumisohjelman laatimista tukeva ohjausryhmä

Asettaminen	
	Ympäristöministeriö on tänään asettanut ohjausryhmän seuraamaan ja valvomaan ohjelman laatimista kehitysvammaisille ja muille vaikeavammaisille tarkoitettujen asuntojen tarjonnan lisäämiseksi.
	
Toimikausi	
	16.2.2009 - 30.6.2009  
	
Tausta	
	Kehitysvammaisten asumisen ja palvelujen järjestämistä on viime aikoina käsitelty monella taholla. STM:n asettaman selvityshenkilön Markku Niemelän työ kehitysvammahuollon asumisen kehittämisestä valmistui vuoden 2007 lopussa. Sosiaalikehitys Oy:n arviointi kehitysvammaisten laitoshoidon hajauttamisprosessista valmistui maaliskuussa 2008. Ympäristöministeriön ja seitsemän alan toimijan yhteistyönä valmistui viiden kehitysvammaisten asumisyksikön arviointi joulukuussa 2007.

Hallituksen helmikuussa 2008 hyväksymässä asuntopoliittisessa toimenpideohjelmassa käsiteltiin vammaisten ja muiden erityisryhmien asumista. Siinä todettiin myös, että erityisryhmien asumisen järjestämisessä voidaan  saavuttaa kustannussäästöjä laitoshoidon vähentyessä. Toimenpiteenä hyväksyttiin, että "vammaisten, mukaan lukien kehitysvammaisten asuntojen tarjonnan kasvuun liittyen valmistellaan ohjelma laitospaikkojen vähentämiseksi".
	
Tavoitteet	
	Hankkeen tavoitteena on valmistella asuntopoliittisen toimenpideohjelman mukainen ohjelma kehitysvammaisten ja muiden vaikeavammaisten asumisesta laitoshoidon vähentämiseksi. Työssä tarkastellaan pääosin kehitysvammaisia, sillä heidän laitoshoitonsa on eri vammaisryhmistä suurinta. Myös laitoksissa olevien muiden vaikeavammaisten tilannetta tarkastellaan. 

Ohjelma hyödyttää Asumisen rahoitus- ja kehittämiskeskusta (ARA) erityisryhmien asumisen investointiavustuksen kohdentamisessa ja Raha-automaattiyhdistys Ry:tä tuetun asumisen investointiavustusten kohdentamisessa.	
Tehtävä	
	Ohjausryhmän tehtävänä on:
•	Selvittää kehitysvammaisten asumisen määrällinen tarve asumismuodoittain: vammaisten asumispalvelut, joissa henkilökunta läsnä myös yöllä  (tehostettu palveluasuminen), vammaisten asumispalvelut, joissa henkilökunta läsnä vain päivällä (tavallinen palveluasuminen) ja tuettu asuminen, erityisesti laitoshoidon vähentämisen johdosta, mutta myös  aikuisten kehitysvammaisten henkilöiden lapsuudenkodista muuton takia

•	Hankkia tietoa erityishuoltopiirien/sairaanhoitopiirien, kuntien, kuntayhtymien ja muiden toimijoiden suunnitelmista kehitysvammaisten laitoshoidon purkamiseksi ja  aikuisten vammaisten henkilöiden lapsuudenkodista muuttamisen tukemiseksi
•	Arvioida alan toimijoiden valmius vastata em. kysyntään: tämän hetkiset ja tulevat suunnitelmat asumisyksiköiden, asuntojen ja asumispalvelujen tuottamiseksi, sekä olemassa olevien asumisyksiköiden/asuntojen peruskorjaamiseksi
•	Selvittää muiden vaikeavammaisten laitoshoidon tilanne ja arvioida siitä aiheutuva avohuollon asuntopaikkojen tarve
•	Tehdä ehdotus kehitysvammaisten ja muiden vaikeavammaisten asumisen järjestämiseksi vuosille 2010-2015 ja siihen liittyen ARAn ja RAY:n varautumisesta taloudellisesti ohjelman toteuttamiseen.	
Organisointi	
		Ohjausryhmän puheenjohtajana toimii asuntoneuvos Raija Hynynen ympäristö-ministeriöstä.
	
		Jäsenet:	
		Anna Simola, hallitussihteeri, ympäristöministeriö 	
		Jaana Huhta, lakimies, sosiaali- ja terveysministeriö 	
		Aini Kimpimäki, ylitarkastaja, sosiaali- ja terveysministeriö 	
		Jarmo Lindén, johtaja, Asumisen rahoitus- ja kehittämiskeskus 	
		Veikko Luhtanen, rakennuttajapäällikkö, Raha-automaattiyhdistys 	
		Jaana Viemerö, erityisasiantuntija, Suomen Kuntaliitto 	
		Markku Niemelä, johtaja, Eteva kuntayhtymä 	
		Pekka Mikkola, toimitusjohtaja, Asumispalvelut ASPA 	
		Markku Virkamäki, toiminnanjohtaja, Kehitysvamma-alan neuvottelukunta/ Kehitysvammaisten palvelusäätiö 	
		Kalle Könkkölä, toiminnanjohtaja, Valtakunnallinen vammaisneuvosto/Kynnys ry 	
		Ulla Topi, toiminnallinen varapuheenjohtaja, Me Itse Ry 	
		Sihteeri:  Merja Laitinen, erityisasiantuntija, Asumisen rahoitus- ja kehittämiskeskus (ARA) 	
		Pysyvä asiantuntija:  Susanna Heiniluoma, projektipäällikkö, Kehitysvammaisten Tukiliitto ry/ Asuntoja asunnottomille! -hanke 	
		
	   Ohjausryhmä kuulee kuntien ja alan muiden toimijoiden edustajia tarvittaessa.	

Kustannukset ja rahoitus	
	Ohjausryhmä tekee työnsä virkatyönä ilman erillistä korvausta. Matkakuluja ei makseta. Työryhmän kustannukset maksetaan momentilta 350101023.	

	Ministeri                           	Jan Vapaavuori	

	
	Hallitusneuvos	Liisa Linna-Angelvuo	

JAKELU	
	Ohjausryhmän puheenjohtaja, jäsenet, pysyvä asiantuntija ja sihteeri	

TIEDOKSI	
	YM/HAL